HRT-ov ekskluzivni prijevod priznanja Josipa Vreska, aktualnog člana Državnog izbornog povjerenstva, o “primanju mita” od ukupno 210.000 eura u aferi Hypo iz 2007. godine u Austriji, uznemirio je medije i pokojeg političkog aktera, ali što se institucija tiče, ni sada ne treba očekivati neke reakcije jer ih nije bilo ni više od godinu dana koliko se piše o tomu.

Štoviše, s obzirom na to da je i donedavni HDZ-ov saborski zastupnik Davorin Mlakar značajno ime te afere, uoči njegova nedavnog imenovanja ustavnim sucem bila je idealna prilika da se svi akteri, pa onda i institucije i politika očituju, ali to se nije dogodilo, već su i tada SDP i HDZ iz svoga oportunizma šutke prešli preko te afere. I sada imamo bizarnu situaciju da netko od dvojice dužnosnika na časnim funkcijama ne govori istinu o tako ozbiljnim okolnostima.

Prema Vreskovu svjedočenju, kako prenosi HRT, kod predaje novca, dva ili čak tri puta, nazočili su Davorin Mlakar i Danijel Ropuš, član HSS-a iz Novalje. Mlakar je pak demantirao primitak novca, premda ga navodno terete i druga svjedočenja.

U zemljama vladavine prava mediji i javnost ne bi bili tako usamljeni u traženju istine, već bi tu priču odmah do u detalje rastrančirali Porezna uprava, DORH i druge institucije tako da bi znali sjede li nam u tako značajnim institucijama nečasni ljudi ili je riječ o nesporazumu.

To bi se učinilo jer je zakon jednak za sve, ali i radi “državoljublja”, odnosno zaštite digniteta i autoriteta države i njezinih institucija. Kod nas se ništa ne događa. Ako Mlakar govori istinu, onda je Vresk lažno svjedočio. I obrnuto. Ako je uistinu primio novac na ruke, izbjegao je plaćanje poreza.

Može li onda biti na tako časnoj dužnosti!? Zar se i HSS-a ne tiče – jer Vresk je u DIP ušao iz njihove kvote, a Ropuš je član HSS-a – što se i njih kompromitira!? Premda su se sporni poslovi vezano za ishođenje prenamjene zemljišta u Šimunima na otoku Pagu događali 2007. kad ni Mlakar ni Vresk nisu bili na dužnostima, eventualne sumnjive radnje ne kompromitiraju samo njih kao dužnosnike već i institucije u kojima sjede.

Što na sve kaže Mlakar, ne znamo jer nam je na Ustavnom sudu rečeno da je na godišnjem odmoru.

I tako je zasad jedina posljedica to da će Ustavni sud odlučiti o zahtjevu Hrvatske stranke prava 1861 za razrješenje Vreska dužnosti u DIP-u, što proizlazi iz očitovanja šefa DIP-a Branka Hrvatina, koji im je proslijedio njihov podnesak. Ustavni sud je nadležan samo zato što je Hrvatski sabor raspušten.

Ali, prema Zakonu o DIP-u, priznanje ili sumnja u počinjenje kaznenog djela, pa ni narušavanje ugleda DIP-a, nisu razlozi za razrješenje. Tek ako član DIP-a “bude osuđen na zatvorsku kaznu zbog počinjenja kaznenog djela”, bit će razriješen.

Postojeću situaciju zakon prepušta odluci svakog pojedinog člana DIP-a, njegovu osobnom moralnom integritetu i shvaćanju odgovornosti na javnoj funkciji. Vresk nije tražio razrješenje, niti se javno očitovao. Tek je DIP izvijestio da “zbog bolesti ne može obavljati dužnost člana DIP-a te zato ne sudjeluje u radu DIP-a”.

Inače, iz odredbe koja razrješuje sukob interesa člana DIP-a, odnosno propisuje da ne smije obavljati nikakvu drugu profesionalnu dužnost, proizlazi da je moralni integritet i ugled člana DIP-a u javnosti bitan. Naravno, to vrijedi i za Ustavni sud. Ali, ispada da su pojedinci iznad države.

>> Odgovor DIP-a: 'Vreska može razriješiti samo Ustavni sud'